Fie Hækkerup (S), 2023-04-20:
Tak for ordet.
Jeg starter et lidt andet sted end der, hvor jeg tror I regner med at jeg vil starte.
Jeg vil nemlig starte med at fortælle jer, at jeg blev gift her i september måned.
Og jeg kan godt forstå, hvis I nu sidder og tænker: Det er da dejligt for dig, Fie, men hvad har det egentlig med noget at gøre?
Og jeg lover, at der kommer en pointe lidt senere.
Jeg blev nemlig gift med Mikkel, som jeg har været kæreste med i mange år, og som er rigtig mange fantastiske ting, og så er han også gamer.
Således har spil som »World of Warcraft«, »FIFA« og »League of Legends« været en utrolig stor del af mit liv de sidste 9 år, og jeg må blankt erkende, at jeg ikke altid har kunnet være den der engagerede kæreste, der stillede uddybende spørgsmål om den nyeste quest eller champion eller det nyeste raid.
Derfor tror jeg også, uden at vide det helt, at Mikkel mildest talt var lidt overrasket, da jeg en dag kom hjem og spurgte: De der lootbokse – hvad er det egentlig, de går ud på?
Grunden til, at jeg spurgte ham, var, at jeg var blevet gjort opmærksom på, at de her lootbokse eksisterede og som en slags virtuel lykkepose var fagre nye verden for mig, men at de, hvad der var vigtigere, indeholder de her gamblingelementer, som kan føre ikke bare til et stort forbrug hos børn og unge, men også ned ad vejen til spilafhængighed og til stiftelse af gæld og have andre anderledes alvorlige konsekvenser.
Det gælder i forhold til lootbokse, ligesom det gælder hele markedsføringsdelen rettet mod børn og unge – når unge menneskers store idoler bruges som reklame for forskellige produkter, eller hvis unge mennesker eksponeres for pengespil på nogle af de kanaler, som bare er en stor del af børns og unge menneskers hverdag.
Det ligger mig og Socialdemokratiet meget på sinde, at vi får løst problemet, når over 24.000 børn og unge har problemer og 2.600 børn og unge har alvorlige problemer med pengespil.
Det hverken kan eller skal vi sidde overhørig.
Udspillet her, »Spil med måde«, som SF med forslaget her lægger op til at behandle, berører også andre vigtige elementer, når det handler om pengespilsproblemer.
Det handler både om hjælp til behandling af spilafhængighed og et opgør med den her meget aggressive markedsføringskultur.
For sandheden er også den, at for mange mennesker generelt har spilproblemer, og som ministeren også sagde, skal vi selvfølgelig være dybt bekymrede, når vi ser en fordobling af antallet af personer med spilproblemer.
Det skal vi tage hamrende alvorligt.
Udspillet er oprindelig fremsat af en socialdemokratisk minister i en socialdemokratisk regering, så det kommer næppe som nogen overraskelse, at vi i Socialdemokratiet synes, det er nogle meget vigtige problematikker, som i den grad kalder på politisk handling.
Derfor er jeg også oprigtigt glad for, at man mener – sådan som jeg læser forslagsstillernes intention med beslutningsforslaget – at det er et virkelig vigtigt emne, som vi i Folketinget skal tage hamrende seriøst, og som vi skal handle på.
Socialdemokratiet er ligesom SF en del af forliget på spilområdet, og vi er bestemt også optaget af, at vi får sat ind i forhold til beskyttelsen af unge og i forhold til stigningen i antallet af personer med spilproblemer og generelt får sikret en stærk forebyggelse af spilafhængighed.
Vi mener, at det bør ske gennem en drøftelse i forligskredsen, hvor vi sammen får mulighed for at udfolde og drøfte emnet, også for at udgrave, om vi er kommet hele vejen rundt.
Af den grund kan vi i Socialdemokratiet ikke støtte forslaget, men vi ser rigtig meget frem til de videre drøftelser.